text: Sunneva Háberg var í mong ár ein berandi sangari í samkomuni í Ebenezer í Havn. Hon hevði eina góða, ljósa sopranrødd, sum skaraði framúr, tá felagssangir vóru sungnir. Haraftrat var hon altíð fús at trína fram og syngja ein sang, tá heitt varð á hana. Sum oftast sat Knút, maður hennara, við klaverið, tá hon sang solo. Hennara sangevni vóru halgað Harranum, og hon hevði altíð hjartað við, tá hon bar ein sang fram. Stundum varð hon so gripin av tekstinum, at hon illa fekk sungið.
  Tað var vist einaferð í 1983-84, at Sunneva Háberg nevndi hendan sangin fyri mær, sum hon var so hugtikin av og kendi frá svenskum undir navninum “En främling från Galileen”. Sangurin er annars enskur, og hevur heitið “Stranger from Galilee”. Sunneva vildi so fegin hava sangin týddan til føroyskt, og tað royndi eg so, hóast tað ikki var so lætt. Sangurin kom nú at vera millum teir solosangir, sum Sunneva av og á tók fram og sang á møtum í Føroyum.
  Sunneva andaðist í 2007 eftir eitt langt lív, merkt av alski til sangin um Harran. Vit minnast hana sum ein trúgvan lim í Ebenezerkórinum, stundum syngjandi saman við Ingálvi av Reyni og øðrum – men kanska serliga fyri sínar solosangir, sum hon sang við klárari rødd. Og mangan nam sangur hennara við hjørtu okkara.
  Sangurin “Mær birtist í huga” er komin við í Nýggju Sangbók og stendur har sum nr. 109.
text: #000000